Nariadenie Komisie (ES) č. 216/2004
zo 6. februára 2004,
ktorým sa mení a dopĺňa nariadenie (EHS) č. 1722/93 o ustanovení vykonávacích pravidiel k nariadeniam Rady (EHS) č. 1766/92 a (EHS) č. 1418/76, ktoré sa týkajú výrobných náhrad v odvetví obilnín a ryže
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [1], najmä na jeho článok 7 ods. 3,
so zreteľom na nariadenie Rady (EHS) č. 3072/95 z 22. decembra 1995 o spoločnej organizácii trhu s ryžou [2], najmä na jeho článok 8 písm. e),
keďže:
(1) Nariadenie Komisie (EHS) č. 1722/93 [3] určuje spôsob výpočtu náhrady. Situácia na trhu so zemiakovým škrobom, ktorá je ovplyvnená najmä minimálnou cenou zemiakov, sa môže líšiť od situácie na trhu s obilným škrobom. Preto pre zemiakový škrob by malo byť možné stanoviť odlišnú náhradu.
(2) Žiadosti o osvedčenia o náhrade sa môžu podávať každý pracovný deň pred 15.00 bruselského času. Pretože táto lehota môže pripadnúť na obdobie po začatí zasadania Riadiaceho výboru pre obilniny, na ktorom sa rozhoduje o sadzbách náhrad, je tu riziko špekulatívnych žiadostí. Lehota by sa preto mala posunúť.
(3) Nariadenie (EHS) č. 1722/93 stanovuje, že osvedčenia o výrobných náhradách sú platné až do posledného dňa piateho mesiaca, ktorý nasleduje po vydaní. Toto obsahuje v sebe riziko, že osvedčenia budú vydané na prehnane veľké objemy. Pretože Komisia nemôže ani odmietnuť žiadosti o osvedčenie v prípade špekulácie, ani stanoviť odlišnú sadzbu náhrad bez porady s Radiacim výborom pre obilniny, platnosť povolení by sa mala skrátiť na dobu do konca posledného dňa tretieho mesiaca nasledujúceho po vydaní.
(4) Komisia nemá podrobné informácie o množstvách, na ktoré bola udelená výrobná náhrada až do troch mesiacov po skončení každého štvrťroka kalendárneho roka. Členské štáty by mali na vytvorenie lepšieho obrazu o danej situácii každý mesiac oznámiť množstvá škrobu, na ktoré boli podané žiadosti o osvedčenie.
(5) Nariadenie (ES) č. 1722/93 je potrebné v súlade s tým zmeniť a doplniť.
(6) Riadiaci výbor pre obilniny nepredložil stanovisko v lehote stanovenej jeho predsedom,
PRIJALA TOTO NARIADENIE:
Článok 1
Nariadenie (EHS) č. 1722/93 sa týmto mení a dopĺňa takto:
1. V článku 3 ods. 2 sa pridáva tento pododsek:
"Pre zemiakový škrob sa môže stanoviť odlišná sadzba, v ktorej sa odráža minimálna cena uvedená v článku 8 ods. 1 nariadenia (EHS) č. 1766/92."
2. V článku 5 ods. 1 sa druhá veta nahrádza takto:
"Žiadosti sa môžu podávať každý pracovný deň pred 13.00 bruselského času."
3. V článku 6 ods. 3 sa prvý pododsek nahrádza týmto znením:
"3. Osvedčenie o náhrade musí obsahovať informáciu požadovanú v súlade s článkom 5 ods. 2 s uvedením sadzby náhrady a posledného dňa platnosti povolenia, ktorým musí byť posledný deň tretieho mesiaca nasledujúceho po mesiaci vydania."
4. Článok 12 sa nahrádza takto:
"Článok 12
Členské štáty oznámia Komisii:
a) do konca prvého týždňa každého mesiaca množstvá škrobu, na ktorý počas predchádzajúceho mesiaca boli podané žiadosti o osvedčenie uvedené v článku 5 ods. 1;
b) do troch mesiacov od konca každého štvrťroka kalendárneho roka typ, množstvá a pôvod škrobu (kukurica, pšenica, zemiaky, jačmeň, ovos alebo ryža), na ktorý boli vyplatené náhrady, a množstvá výrobkov, na ktoré sa tento škrob použil."
Článok 2
Toto nariadenie nadobúda účinnosť tretí deň nasledujúci po dni jeho uverejnenia v Úradnom vestníku Európskej Únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 6. februára 2004